Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Toimenpiteet, joilla pyritään luomaan kilpaillut markkinat televiestintäsektorilla – Direktiivi 90/388 – Jäsenvaltioille asetettu kielto syrjiä yleisen televerkon tarjoajia myöntäessään käyttöoikeuksia tällaisten verkkojen tarjoamiseksi – Tilanteiden eroilla ei ole merkitystä syrjinnän toteamisen kannalta

(Komission direktiivin 90/388, sellaisena kuin se on muutettuna direktiivillä 96/19, 4 d artikla)

2. Jäsenvaltioiden lainsäädännön lähentäminen – Televiestintäala – Direktiivi 90/388 – Operaattoreiden syrjintä käyttöoikeuksia myönnettäessä – Perusteluja ei ole

(Komission direktiivi 90/388, sellaisena kuin se on muutettuna direktiivillä 96/19, ja direktiivin 97/33 5 artiklan 3 kohta ja liite III)

Tiivistelmä

1. Kilpailusta telepalvelumarkkinoilla annetun direktiivin 90/388, sellaisena kuin se on muutettuna direktiivillä 96/19, 4 d artikla, jossa edellytetään, että jäsenvaltiot eivät syrji yleisen televerkon tarjoajia myöntäessään käyttöoikeuksia tällaisten verkkojen tarjoamiseksi, on yleisen yhdenvertaisuusperiaatteen erityinen ilmaus. Syrjintäkielto, joka kuuluu yhteisön oikeuden perusperiaatteisiin, edellyttää, että toisiinsa rinnastettavia tapauksia ei kohdella eri tavalla, ellei tällaista eroa voida objektiivisesti perustella.

Tältä osin ei ole ratkaisevaa, perustuuko vapauttaminen veroista ja maksuista, jotka koskevat televiestintäinfrastruktuurin rakentamista tai mahdollisuutta käyttää sellaisen rakennelman tai laitteiston eri osia, joka on tarpeen kyseessä olevan verkon hyödyntämiseksi, lakiin vai pikemminkin oikeuskäytäntöön. Vapauttaminen perustuu nimittäin molemmissa tapauksissa jäsenvaltion sisäiseen oikeustilaan.

Lisäksi telealan yritysten tilanteiden vertailun ei pidä rajoittua ainoastaan yrityksiin, joille on asetettu julkisen palvelun velvoitteita. Julkisen televiestintäverkon tarjoajan tilannetta on näet verrattava tämän yrityksen kaikkien sellaisten kilpailijoiden tilanteeseen, jotka toimivat myös televiestinnän markkinoilla ja pyrkivät perustamaan vaihtoehtoisia verkkoja. Muutoin yhteisön lainsäädännöllä tavoiteltu päämäärä eli kilpailukykyisten markkinoiden luominen televiestinnän alalla vaarantuisi vakavasti.

(ks. 23–26, 28 ja 29 kohta)

2. Olemassa olevalle operaattorille asetetusta velvoitteesta pitää infrastruktuuri hyvässä kunnossa verkon toimivuuden, turvallisuuden ja ylläpidon osalta ja kehittää infrastruktuuria laadullisesti ja määrällisesti, jotta voidaan varmistaa yleishyödyllisten televiestintäpalvelujen tarjoaminen yleispalveluna koko valtion alueella, aiheutuvien kustannusten korvaamisella ei voida perustella kilpailusta telepalvelumarkkinoilla annetun direktiivin 90/388, sellaisena kuin se on muutettuna direktiivillä 96/19, valossa operaattoreiden välistä syrjintää käyttöoikeuksien myöntämisen osalta. Tällaista korvausta myönnettäessä huomioon on otettava yleispalvelun toteuttamisen nettokustannukset televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi annetun direktiivin 97/33 5 artiklan 3 kohdan, luettuna yhdessä tämän direktiivin liitteen III kanssa, mukaisesti. Myöskään sillä, että olemassa olevan operaattorin on annettava kilpailijaoperaattoreille mahdollisuus käyttää perusteleverkkoa avoimesti ja syrjimättömästi, ei voida perustella tällaista erilaista kohtelua.

(ks. 30–34 kohta)